b'\n_START_ARTICLE_\nKamasutra (album)\n_START_SECTION_\nOzadje\n_START_PARAGRAPH_\nLeta 1982 se je skupina \xc5\xa1e \xc4\x8detrti\xc4\x8d odpravila v studio. Rezultat snemanj je bil \xc4\x8detrti album skupine Kamasutra, pri katerem so opazni vplivi ska in pop glasbe, album pa vsebuje tudi ve\xc4\x8d vokalnih skladb kot njegovi predhodniki. Producent albuma je bil Braco Doblekar, kot gost pa je pri snemanju sodeloval pozavnist Boris \xc5\xa0inigoj, nekdanji \xc4\x8dlan Mladih levov. Zaradi spornih prizorov se je ovitek albuma ve\xc4\x8dkrat zamenjal, zato je album iz\xc5\xa1el z zamudo. Med tem \xc4\x8dasom je poziv za vojsko dobil bobnar Petkovi\xc4\x87, nadomestil pa ga je Jani Tutta. Skupina je delovala do leta 1984, ko je prenehala z delovanjem.\n_START_SECTION_\nSprejem\n_START_PARAGRAPH_\nSead S. Fetahagi\xc4\x87 je v recenziji za spletni portal Progarchives zapisal: \xc2\xbbPo odli\xc4\x8dnem predhodniku Hazard, se je skupina odlo\xc4\x8dila za smer, ki je bila ve\xc4\x8dkrat usodna za ve\xc4\x8dino progresivnih ali fusion skupin, odlo\xc4\x8dila se je za moderni in trendovski zvok, v tistem \xc4\x8dasu pa sta bila to ska in novi val. K temu dodajte brezokusni ovitek z \xc5\xbeenskimi nogami in celotni koncept erotike in dobite hudo neprepri\xc4\x8dljivo, na momente celo grozno plo\xc5\xa1\xc4\x8do. Vseeno so bili instrumentalni jami zaigrani lepo (\xc2\xbbJugorama\xc2\xab, \xc2\xbbEureka\xc2\xab, \xc2\xbbKamasutra\xc2\xab) in bi lahko bili model za komercialni, zelo dostopni \xc2\xbbsoft fusion\xc2\xab. Celo prva skladba \xc2\xbbU Parizu\xc2\xab, v kateri lahko sli\xc5\xa1imo vplive skupine The Police, je spodobna in privla\xc4\x8dna skladba v ska ritmu. Ostali del albuma je precej slab, vokalni deli pa resni\xc4\x8dno neumni. Skupina se je kmalu po izdaji tega albuma raz\xc5\xa1la in s poslu\xc5\xa1anjem tega albuma je precej o\xc4\x8ditno kaj je \xc5\xa1lo narobe.\xc2\xab'